Na temelju članka 56. Zakona o visokom obrazovanju i znanstvenoj djelatnosti (Narodne novine 119/22), Senat Sveučilišta Jurja Dobrile u Puli je na sjednici od .............. donio slijedeći

**PRAVILNIK**

**O STEGOVNOJ ODGOVONOSTI**

**ZAPOSLENIKA SVEUČILIŠTA JURJA DOBRILE U PULI**

**Članak 1.**

Ovim se Pravilnikom o stegovnoj odgovornosti zaposlenika Sveučilišta Jurja Dobrile u Puli (u daljnjem tekstu: Pravilnik) uređuju se: stegovno povjerenstvo, stegovna djela, stegovne mjere, stegovni postupak (pokretanje, tijek postupka, donošenje odluke, izvršenje odluke, mogućnost žalbe, žalbeni postupak).

**Članak 2.**

Izrazi koji se koriste u ovom Pravilniku, a koji imaju rodno značenje, koriste se neutralno i odnose se jednako na muški i ženski rod.

**Članak 3.**

(1) Svi zaposlenici dužni su u obavljanju svojih poslova držati se svih važećih propisa, Statuta, drugih akata Sveučilišta Jurja Dobrile u Puli (u daljnjem tekstu: Sveučilište), etičkog kodeksa, odnosno svih važećih pravnih izvora te pravila rada i ponašanja na Sveučilištu.

(2) Svi zaposlenici dužni su svoje poslove obavljati u cijelosti, uredno, stručno, na vrijeme, u potpunosti i kvalitetno.

(3) Svi zaposlenici odgovaraju za stegovna djela i po postupku koji su određeni ovim Pravilnikom.

**Članak 4.**

(1) Stegovni postupak provodi Stegovno povjerenstvo.

(2) Stegovno povjerenstvo (dalje: Povjerenstvo) ima sedam članova.

(3) Četiri člana Povjerenstva imenuju se iz redova nastavnika, a tri člana iz redova ostalih zaposlenika.

(4) Članove Povjerenstva imenuje Rektor na razdoblje od 5 godina. Jednog od članova Povjerenstva Rektor imenuje predsjednikom.

(5) Povjerenstvo radi u sastavu od tri člana koje za svaki pojedini slučaj određuje predsjednik Stegovnog povjerenstva po zaprimanju zahtjeva za pokretanjem stegovnog postupka od strane rektora.

**Članak 5.**

Stegovno povjerenstvo odlučuje na sjednicama većinom glasova.

**Članak 6.**

(1) Svaki zaposlenik dužan je prihvatiti imenovanje u Povjerenstvo te sudjelovati u njegovom radu.

(2) Član Povjerenstva ne može biti istodobno i osoba imenovana za zaštitu dostojanstva ili za povjerljivu osobu.

(3) Članovi radničkog vijeća i sindikalni povjerenici mogu biti imenovani u Povjerenstvo samo uz svoju pisanu suglasnost.

**Članak 7.**

Stegovna djela su:

1. neizvršavanje, nesavjesno, nepravodobno ili nemarno izvršavanje radnih obveza

2. zlouporaba položaja ili prekoračenje ovlasti u poslu

3. neopravdani izostanak s posla

4. otuđenje te oštećenje ili uništenje imovine Sveučilišta namjerno ili krajnjom nepažnjom

5. lažiranje ili krivotvorenje rezultata istraživanja

6. ozbiljne financijske nepravilnosti odnosno malverzacije

7. odbijanje izvršenja radnog naloga, ako za to ne postoje opravdani razlozi

8. postupanje protivno izričitim obvezama ili zabranama iz Zakona o visokom obrazovanju i znanosti,

9. nezakoniti rad ili propuštanje poduzimanja mjera ili radnji koje je zaposlenik dužan obaviti radi obveza iz zakona,

10. uznemiravanje ili spolno uznemiravanje kolega, studenata ili trećih osoba s kojima se službeno kontaktira,

11. zlouporaba obrazovnog procesa kao što je krivotvorenje ocjena, diploma ili stupnjeva obrazovanja,

12. ucjenjivanje podređenih zaposlenika ili kolega traženjem financijskih i drugih usluga u zamjenu za nastavak zaposlenja,

13. nepridržavanje mjera zaštite na radu i zaštite od požara

14. odavanje poslovne ili profesionalne tajne,

15. iznošenje osobnih podataka kolega, studenata, ili trećih osoba s kojima je službeno u kontaktu, odnosno neovlašteno i nezakonito raspolaganje i postupanje s tim podacima,

16. nanošenje znatnije štete ustanovi,

17. nanošenje štete ugledu ustanove,

18. postupanje protivno zakonskoj zabrani natjecanja,

19. neobavještavanje poslodavca o radu izvan ustanove, odnosno rad izvan ustanove protivno uskrati poslodavca,

20. uživanje alkohola i droga na poslu,

21. pušenje na mjestima gdje to nije dozvoljeno,

22. dolaženje na posao u alkoholiziranom stanju ili pod utjecajem opojnih sredstava,

23. zlouporaba bolovanja,

24. neobavještavanje o bolovanju u propisanom roku bez opravdanog razloga

25. kršenje Etičkog kodeksa ustanovljeno odlukom Etičkog povjerenstva

26. korištenje imovine Sveučilišta za osobne, komercijalne, političke ili vjerske svrhe bez posebnog ovlaštenja.

27. neovlašteno korištenje sredstvima i uređajima za rad ili

28. povrede pravila Kućnog reda,

29. zlouporaba položaja i radnog mjesta, prekoračenje ovlasti te druga djelovanja kojima je cilj stvaranje povlaštene pozicije pojedinca ili skupine na štetu objektivnih profesionalnih kriterija

30. verbalne prijetnje ili nasilničko ponašanje te vrijeđanje ili fizički sukob zaposlenika međusobno ili zaposlenika i neke treće osobe za vrijeme radnog vremena u prostorijama Sveučilišta

31. neovlašteno korištenje imena i logotipa Sveučilišta,

32. neovlašteni istupi u javnosti u ime Sveučilišta, istupi u javnosti u kojima se iznose netočne informacije o radu i poslovanju Sveučilišta ili predstavljanje osobnih stavova kao službenih stavova Sveučilišta,

33. druge povrede obveza na radu ili u svezi s radom utvrđene zakonom, provedbenim propisima ili općim aktima Sveučilišta.

**Članak 8.**

(1) Stegovni postupak pokreće rektor na vlastitu inicijativu, ili povodom pisane prijave neposrednog rukovoditelja, osobe za zaštitu dostojanstva radnika, povjerljive osobe, bilo kojeg zaposlenika te studenta, a iznimno i na temelju anonimne prijave.

(2) Ako je prijedlog dostavljen od strane osobe za zaštitu dostojanstva radnika ili povjerljive osobe, a rektor ne pokrene stegovni postupak dužan je te osobe pisano obavijestiti zašto nije pokrenuo postupak.

(3) Zahtjev za pokretanje stegovnog postupka rektor dostavlja Povjerenstvu.

(4) Po zahtjevu rektora Povjerenstvo je dužno završiti stegovni postupak u roku od 15 dana od zaprimanja zahtjeva.

**Članak 9.**

(1) Neovisno o stegovnom postupku rektor može radnika pisano upozoriti sukladno Zakonu o radu, budući da takvo upozorenje ne predstavlja stegovnu mjeru.

(2) Upozorenje iz stavka 1. ovoga članka, rektor će dati zaposleniku ako procijeni da se radi o takvom postupanju koje predstavlja kršenje ugovornih obveza odnosno predstavlja stegovno djelo propisano ovim Pravilnikom, ali da se radi o lakšem obliku kršenja koje ne zahtjeva provođenje stegovnog postupka.

**Članak 10.**

(1) Odluka rektora o pokretanju stegovnog postupka dostavlja se predsjedniku Povjerenstva, a sadrži podatke o zaposleniku koji se tereti za počinjenje stegovnog djela, te opis i pravnu karakteristiku djela.

(2) Predsjednik Povjerenstva je dužan u najkraćem roku po primitku odluke iz prethodnog stavka sazvati sjednicu Povjerenstva te postupiti sukladno članku 4. stavku 5. ovog Pravilnika.

**Članak 11.**

(1) Povjerenstvo koje je imenovano sukladno članku 4. stavku 5. ovog Pravilnika saziva sjednicu na koju se poziva zaposlenik i njegov predstavnik (branitelj) ako ga ima.

(2) Zaposleniku se dostavlja poziv zajedno s odlukom rektora.

(3) Na sjednicama Povjerenstva se vodi zapisnik.

(4) Na temelju održane sjednice i svih podataka u postupku Povjerenstvo donosi odluku.

(5) Sve odluke i druga pismena se strankama u postupku dostavljaju elektroničkim putem.

**Članak 12.**

(1) Zaposlenik protiv kojeg se vodi stegovni postupak za cijelo vrijeme postupka može imati branitelja, koji može biti odvjetnik, sindikalni povjerenik ili sindikalni predstavnik, ali i svaka druga punoljetna poslovno sposobna osoba.

(2) Zaposlenik ima pravo iznositi činjenice, predlagati dokaze i sudjelovati u dokaznom postupku.

**Članak 13.**

(1) Stegovne mjere koje se mogu izreći u stegovnom postupku su:

* pisana opomena
* opomena pred otkaz
* prijedlog otkaza ugovora o radu.

(2) Povjerenstvo izriče pisanu opomenu.

(3) Prijedlog za izricanje opomene pred otkaz i prijedlog otkaza ugovora o radu Povjerenstvo dostavlja rektoru na daljnje postupanje sukladno odredbama Zakona o radu i općim aktima Sveučilišta.

**Članak 14.**

(1) Povjerenstvo nakon provedenog cijelog postupka donosi odluku.

(2) Stegovno povjerenstvo može donijeti jednu od odluka:

a) oslobađanje od stegovne odgovornosti,

b) obustava stegovnog postupka ili

c) utvrđivanje stegovne odgovornosti za počinjeno stegovno djelo i izricanje stegovne sankcije propisane ovim Pravilnikom.

(3) Odluku o oslobađanju od stegovne odgovornosti Povjerenstvo može donijeti ako stegovno djelo nije propisano kao takvo ovim Pravilnikom ili ako nije dokazano da je povreda učinjena odnosno kad se utvrdi da zaposlenik nije počinio stegovno djelo.

(4) Odluku o obustavi stegovnog postupka Povjerenstvo može donijeti kada je nastupila zastara za vođenje stegovnog postupka, a prigovor zastare je istakao zaposlenik protiv kojeg se provodi stegovni postupak ili ako nastupi neka druga bitna okolnost (npr. prestanak radnog odnosa) temeljem koje je daljnje vođenje postupka postalo bespredmetno.

(5) Stegovno povjerenstvo će donijeti odluku o stegovnoj odgovornosti kada se utvrdi da je zaposlenik počinio stegovno djelo i izreći stegovnu mjeru

(6) Odluka iz prethodnog stavka donosi se u pisanom obliku i mora biti obrazložena po svim okolnostima i razlozima koji su bili odlučujući za njeno donošenje te se istom izriče i stegovna sankcija.

(7) Odluka o stegovnoj odgovornosti se dostavlja rektoru i zaposleniku.

**Članak 15.**

(1) Protiv odluke Povjerenstva zaposlenik ima pravo žalbe Žalbenom povjerenstvu u roku 15 dana od primitka odluke.

(2) O žalbi Žalbeno povjerenstvo treba odlučiti bez odgađanja.

**Članak 16.**

(1) Žalbeno povjerenstvo vodi postupak protiv odluka Stegovnog povjerenstva.

(2) Žalbeno povjerenstvo ima tri člana.

(3) Dva člana Žalbenog povjerenstva imenuju se iz redova nastavnika, a jedan član iz reda ostalih zaposlenika.

(4) Članove Žalbenog povjerenstva imenuje Rektor na razdoblje od 5 godina. Jednog od članova Rektor imenuje predsjednikom.

**Članak 17.**

(1) Žalbeno povjerenstvo može odbiti žalbu, poništiti odluku Stegovnog povjerenstva ili izmijeniti odluku Stegovnog povjerenstva.

(2) Žalbeno povjerenstvo svoju odluku dostavlja zaposleniku, Stegovnom povjerenstvu te dekanu.

**Članak 18.**

U slučaju da je Stegovno povjerenstvo predložilo stegovnu mjeru otkaza, navedenu mjeru rektor provodi nakon što odluka postane izvršna .

**Članak 19.**

Ako je odluka Stegovnog povjerenstva prijedlog otkaza, Rektor može donijeti i odluku o otkazu s ponudom izmijenjenog ugovora o radu ako za to postoje uvjeti.

Rektor će odluku o otkazu donijeti u postupku propisanom Zakonom o radu (savjetovanje s radničkim vijećem i dr.).

Odluku o otkazu i odluku povodom zahtjeva za zaštitu prava povodom otkaza, dostavit će se zaposleniku na način propisanom Zakonom o radu, odnosno Pravilnikom o radu.

**Članak 20.**

Ovaj Pravilnik stupa na snagu osam dana od dana objave na mrežnim stranicama Sveučilišta.